*OBRAZLOŽENJE:*

Temeljem članka 72. Zakona o komunalnom gospodarstvu, predstavničko tijelo jedinice lokalne samouprave, za svaku kalendarsku godinu, u skladu s planiranim proračunskim sredstvima donosi Program održavanja komunalne infrastrukture.

Prijedlog Programa održavanja komunalne infrastrukture Općine Starigrad za 2019. godinu obuhvaća komunalne djelatnosti: održavanje javne rasvjete, održavanje nerazvrstanih cesta, održavanje i uređenje javnih površina, održavanje groblja, deratizacija i dezinsekcija, održavanje deponija otpada, održavanje plaža i obalnog pojasa, te održavanje igrališta. Za svaku djelatnost programom je određen opis i opseg poslova održavanja s procjenom pojedinih troškova te iskaz financijskih sredstava potrebnih za ostvarivanje programa.

Programom se utvrđuje opis poslova održavanja komunalne infrastrukture kojima se povećava vijek trajanja objekata i opreme komunalne infrastrukture, odnosno osigurava unaprjeđenje stanja u prostoru, podizanje sigurnosti, standarda i kvalitete življenja, a građanima se omogućava korištenje funkcionalne komunalne infrastrukture.

Odlukom o komunalnim djelatnostima na području Općine Starigrad utvrđuju se komunalne djelatnosti koje se obavljaju na području Općine Starigrad, način i uvjeti obavljanja komunalnih djelatnosti te druga pitanja od značaja za obavljanje komunalnih djelatnosti na području Općine Starigrad.

Komunalne djelatnosti na području Općine Starigrad sukladno odluci obavljaju komunalno poduzeće „Argyruntum“ d.o.o., pravne ili fizičke osobe na temelju ugovora o koncesiji i pravne ili fizičke osobe na temelju pisanog ugovora o povjeravanju komunalnih poslova.

Ukupna sredstva za realizaciju Programa planirana su u iznosu od 3.925.000,00 kuna, a planirani izvori sredstava su prihodi od komunalne naknade, komunalnog doprinosa, koncesija i koncesijskih odobrenja, naknade za zadržavanje nezakonito izgrađenih zgrada u prostoru i ostalih prihoda proračuna.